Diari Oficial de la Generalitat Valenciana


Sumari del DOGV 2250, del 21-04-1994 (1994/831204)

ORDRE de 28 de març de 1994, de la Conselleria d'Educació i Ciència, per la qual es convoquen llicencies per estudis per al año escolar 1994-l995, destinades a funcionaris de carrera docent de la Comunitat-Valenciana en situació de servei actiu en centres públics o serveis psicopedagògics escolars de la Conselleria d'Educació i Ciència.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/03/28/(3)/dof/vci/html**

### Dades del document

Número de DOGV
:   2250

Data del DOGV
:   21-04-1994

Secció del DOGV
:   DISPOSICIONS GENERALS

Número del document
:   1994/831204


Data del document
:   28-03-1994

Organisme emissor
:   Conselleria de Educació i Ciència

Tipus de document
:   Ordre

ORDRE de 28 de març de 1994, de la Conselleria d' Educació i Ciència, per la qual es convoquen llicències per estudis per al curs escolar 1994-1995, destinades a funcionaris de carrera docent de la Comunitat Valenciana en situació de servei actiu en centres públics o serveis psicopedagògics escolars de la Conselleria d'Educació i Ciència. [94/2372]  
L'article 56 de la Llei Orgànica 1/1990, de 3 d'octubre, d'Ordenació General del Sistema Educatiu, assenyala que periòdicament el professorat haurà de realitzar activitats d'actualització científica, didàctica i professional en els centres docents, en institucions formatives específiques, en les universitats i, en el cas del professorat de formació professional, també en les empreses.  
Una de les accions planificades per l'administració educativa són les llicències per estudis, ja que faciliten als professionals de l'ensenyament la possibilitat d'elegir per ells mateixos opcions de formació permanent i promoció professional.  
Per aquest motiu, la Conselleria d'Educació i Ciència, en el marc del Pla de Formació del Professorat, ha estat realitzant des del curs 1988-89 la convocatòria de llicències per estudis.  
Per tot això, i fent ús de les competències que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE:  
Primer. Convocatòria  
Convocar un concurs de mèrits per a concedir 104 llicències per estudis durant el curs 1994/95, dirigides a mestres i professors destinats en centres públics, serveis psicopedagògics escolars de la Conselleria d'Educació i Ciència, en les modalitats que figuren en l'annex I d'aquesta convocatòria.  
Segon. Finançament  
El finançament de les substitucions del professorat seleccionat en aquesta convocatòria, es realitzarà, durant l'actual exercici econòmic, a càrrec del capítol I dels programes 422.20 i 422.30.   
Tercer. Candidats  
Podran participar en el concurs els funcionaris i les funcionàries pertanyents als cossos o escales que es detallen a continuació i complesquen els requisits indicats a l'apartat quart:  
1. Mestres.  
2. Professors d'ensenyament secundari.  
3. Professors tècnics de formació professional.  
4. Professors d'escoles oficials d'idiomes.  
5. Professors de música i arts escèniques.  
6. Mestres de taller d'arts plàstiques i disseny.  
7. Professors d'arts plàstiques i disseny.  
8. Catedràtics de música i arts escèniques.  
9. Cossos i escales declarats a extingir.  
Quart. Condicions  
Els candidats hauran de tenir els requisits següents:  
4.1. Ser funcionari de carrera en la situació de servei actiu durant els cursos 1993-1994 i 1994-1995 en centres públics o serveis psicopedagògics escolars de la Conselleria d'Educació i Ciència.  
4.2. Tenir, com a mínim, cinc anys d'antiguitat en serveis prestats en qualitat de funcionari de carrera o interí, comptant aquest curs acadèmic.   
4.3. No estar destinat en comissió de serveis durant el període per al qual se sol.licita la llicència, a excepció dels que sol·liciten llicència quadrimestral.  
4.4. No haver obtingut en els cinc últims cursos una llicència per estudis atorgada per la Conselleria d'Educació i Ciència, pel Ministeri d'Educació i Ciència o altres comunitats autònomes; aquesta condició no serà exigida al professorat que va obtenir una llicència per estudis per primera vegada en el curs 1993-1994 i que sol·licite pròrroga d'aquesta per al curs 1994-1995.  
4.5. Obtenir, com a mínim, cinc punts en l'apartat 1 del barem dels annexos IV i V d'aquesta convocatòria.  
Cinquè. Sol·licituds i documentació  
1. Les sol·licituds, juntament amb la documentació corresponent, es dirigiran a la Direcció Territorial d'Educació, segons el model de l'annex II.  
2. La presentació de sol·licituds i documentació es realitzarà al registre general de les direccions territorials d'Educació, als centres d'informació, iniciatives i reclamacions de la Generalitat Valenciana, a les oficines de Correus, sempre que es presente en sobre obert, per a ser datada i segellada pel funcionari de correus abans de certificar-ho, o a qualsevol altre dels que s'indiquen en l'article 38 de la Llei de Règim Jurídic de les Administracions Públiques i del Procediment Administratiu Comú.  
En tot cas, les sol·licituds s'adreçaran a la direcció territorial d'Educació i Ciència que corresponga segons el lloc de treball del sol·licitant.   
3. El termini de presentació serà de 30 dies naturals a partir de l'endemà de la publicació d'aquesta ordre en el Diari Oficial de la Generalitat Valenciana.  
Sisè. Documentació  
S'adjuntarà a la instància de sol·licitud la documentació següent:  
1. Professors que sol·liciten llicència per primera vegada:  
a) Full de serveis certificat per les direccions territorials d'Educació. En el cas del professorat que pertany al cos de secundària, d'ensenyaments artístics i de l'escola oficial d'idiomes podrà estar certificat pel centre en què estiga adscrit el sol·licitant. Aquest full de serveis estarà tancat el 31 d'agost de 1994 per al professorat del cos de mestres i el 30 de setembre de 1994 per al professorat del cos d'ensenyament mitjà.  
b) Fotocòpia compulsada del títol administratiu, sols en el cas que el full de serveis no estiga certificat per la direcció territorial d'Educació corresponent.  
c) Original i còpia del projecte d'estudis o treballs que es realitzaran durant el període de la llicència, segons s'indica en l'annex III de l'ordre.  
d) Acreditació dels mèrits acadèmics, professionals o de qualsevol tipus relacionats amb els estudis o treballs per als quals demana la llicència. Aquests seran justificats mitjançant els documents que s'especifiquen en l'annex IV d'aquesta ordre.  
e) Relació numerada, datada i signada, de la documentació presentada seguint l'ordre que apareix en l'annex IV.  
2. Professors que sol·liciten pròrroga:  
Memòria documentada de les activitats realitzades durant el període de benefici de la llicència, segons s'indica en l'annex V de l'ordre.  
No seran considerats, ni per tant valorats, els mèrits al·legats i no justificats com cal, ni els que es justifiquen fora del termini a què es refereix el punt 3r de l'apartat 5è d'aquesta convocatòria.  
Els funcionaris amb destinació als serveis psicopedagògics escolars de la Conselleria d'Educació i Ciència, adjuntaran a la documentació un certificat del cap del servei corresponent donant el vist-i-plau a la participació en la convocatòria. També adjuntaran el vist-i-plau els funcionaris que es troben en comissió de servei i sol·liciten la llicència per estudis en la modalitat quadrimestral.  
Setè. Modalitats  
La llicència se sol·licitarà per una sola modalitat i un sol període de durada.   
El professorat que sol·licite pròrroga de la llicència per estudis que actualment té sols podrà fer-ho per aquella modalitat que consta en la Resolució de 10 de juny de 1993, del director general de Personal de la Conselleria d'Educació i Ciència (DOGV 30.06.93).  
El professorat seleccionat podrà participar en la convocatòria anual específica d'ajudes econòmiques individuals i en la convocatòria d'ajudes i beques destinades a projectes d'investigació i innovació educativa que convoca la Conselleria d'Educació i Ciència.  
Vuitè. Comissió seleccionadora  
La selecció de les sol·licituds serà realitzada per una comissió presidida pel cap del Servei de Formació del Professorat o persona que delegue, i constituïda per:  
- Els/les caps del Servei Territorial d'Educació de les direccions territorials d'Alacant, Castelló i València.  
- Un inspector/a d'Educació que haja format part d'alguna de les comissions d'avaluació territorials, designat pel director general d'Ordenació i Innovació Educativa.  
- Un/a representant de la Direcció General de Personal, designat pel director general corresponent.  
- Un professor/a en activitat de centre públic d'ensenyament no universitari que haja format part d'alguna de les comissions d'avaluació territorial, designat pel director general d'Ordenació i Innovació Educativa.  
Hi actuarà com a secretari/ària, amb veu però sense vot, un funcionari/ària de la Direcció General d'Ordenació i Innovació Educativa.  
La comissió tindrà facultats per a resoldre tots els dubtes que apareguen en la interpretació de les bases i la possibilitat d'entrevistar els sol·licitants si ho estima oportú.  
La comissió de selecció disposarà la constitució de comissions d'avaluació territorials, a l'efecte de valorar els mèrits, projectes d'estudi o treballs dels candidats.   
Aquestes comissions estaran formades, en cadascuna de les direccions territorials, pels membres següents:  
- Com a president/a de la comissió d'avaluació el/la cap del Servei Territorial d'Educació.  
- Un inspector/a d'Educació, designat pel director territorial d'Educació.  
- Un director/a de CEP, designat pel director territorial d'Educació.  
- Un/a representant de personal de la direcció territorial, designat pel director territorial d'Educació.  
- Un professor/a en activitat, de centre públic d'ensenyament no universitari, designat pel director territorial d'Educació.  
Hi actuarà com a secretari/ària, amb veu però sense vot, un funcionari/ària de la direcció territorial.  
Les esmentades comissions ajustaran la seua actuació al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.  
A les reunions de la comissió podrà assistir, amb veu però sense vot, un/a representant de cadascun dels sindicats que formen part de la mesa sindical sectorial d'Educació.  
Novè. Selecció de les sol·licituds. Criteris de selecció  
La comissió seleccionadora realitzarà, mitjançant les comissions d'avaluació territorials, una valoració de les sol·licituds per cadascuna de les modalitats ofertes, tenint en compte:  
A) Els qui sol·liciten llicència per estudis per primera vegada:  
La puntuació del barem que figura com a annex IV d'aquesta convocatòria, d'acord amb els següents criteris de selecció:  
1. Projectes de treball o estudis (màxim 8 punts)  
En les qualificacions dels projectes d'estudis corresponents a l'apartat 1 de l'annex IV, es tindran en compte les prioritats indicades en cadascuna de les diferents modalitats.  
2. Mèrits docents o de suport tècnic (màxim 10 punts)  
3. Activitats de formació permanent organitzades per les administracions educatives o les universitats (màxim 6 punts)  
4. Mèrits acadèmics (màxim 4 punts)  
5. Serveis prestats des de l'administració educativa relacionats amb la innovació pedagògica (màxim 2 punts)  
En cas d'empat entre els preseleccionats, aquest es dirimirà atenint-se successivament als criteris següents:  
a) Més puntuació en l'apartat 1 del barem  
b) Més puntuació en l'apartat 2.1. del barem  
c) Més puntuació en l'apartat 3 del barem  
d) Entrevista amb la comissió.  
B) Els qui sol·liciten pròrroga de la llicència per estudis que tenen actualment:  
La puntuació del barem que figura com a annex V d'aquesta convocatòria, on constarà l'aplicació del barem següent:  
1. Memòria de treball o estudis realitzats (màxim 8 punts)  
En cas d'empat entre els preseleccionats, aquest es dirimirà atenint-se successivament als criteris següents:  
a) Més puntuació total obtinguda en l'anterior convocatòria  
b) Antiguitat com a funcionari docent  
c) Entrevista amb la comissió.  
Si queden places vacants en alguna de les modalitats, i ho creu oportú la comissió seleccionadora, podran incorporar-se a altres en què hi haja candidats, tenint en compte que el nombre total de llicències no podrà sobrepassar el previst.   
Deu. Resolució  
El termini màxim per a resoldre les sol·licituds que formulen els interessats serà de cinc mesos. Si no recau resolució expressa en el termini establert, les sol·licituds s'entendran desestimades, sense perjudici del que es dispose quan es dicte la resolució expressa.  
La relació provisional de seleccionats i la relació provisional de no seleccionats, amb indicació de la causa, es farà pública al tauler d'anuncis de la Conselleria d'Educació i Ciència, de les direccions territorials d'Educació i dels centres de professors, i hi haurà un termini de 8 dies naturals per a reclamar davant la comissió de selecció. Aquestes reclamacions es presentaran al registre de les direccions territorials d'Educació.  
Transcorregut aquest termini, una vegada estudiades i, si escau, ateses aquestes reclamacions, la comissió seleccionadora trametrà, a la Direcció General de Personal, l'acta o les actes definitives on constarà la relació dels seleccionats.  
La Direcció General de Personal resoldrà el concurs de mèrits d'acord amb els requisits que estableix aquesta convocatòria, i publicarà la resolució definitiva de la concessió de llicències per estudis en el Diari Oficial de la Generalitat Valenciana.  
Onze. Renúncies  
Una vegada publicada la relació provisional hi haurà un termini de 8 dies naturals per a presentar renúncia a la concessió de la llicència per estudis davant la comissió seleccionadora. Aquestes renúncies es presentaran al registre de les direccions territorials.   
Resolta aquesta convocatòria, no s'admetran renúncies a les llicències concedides, llevat de casos excepcionals considerats lliurement per la Direcció General de Personal, amb l'informe previ de la Direcció General d'Ordenació i Innovació Educativa.  
Dotze. Retirada de documentació  
Durant el mes de desembre de 1994, els participants podran retirar la seua documentació de la direcció territorial d'Educació, directament o per mitjà d'una persona degudament autoritzada.  
Tretze. Període de durada  
El període de durada de les llicències serà:  
1. Professors que sol·liciten llicència per primera vegada.  
A) Període de durada d'un any:  
- Per al professorat de centres d'educació infantil/preescolar, educació primària/ EGB, educació especial, EPA, i SPE, de l'1 de setembre de 1994 al 31 d'agost de 1995.  
- Per al professorat d'ensenyament secundari, ensenyaments artístics, de l'Escola Oficial d'Idiomes, de l'1 d'octubre de 1994 al 30 de setembre de 1995.  
B) Període de duració quadrimestral:  
- Serà de l'1 de març de 1995 al 30 de juny de 1995  
2. Professors que sol·liciten pròrroga.  
A) Període de durada d'un any:  
El mateix període que l'indicat al punt 1 d'aquest apartat.   
B) Període de durada quadrimestral:  
El mateix període que l'indicat al punt 1 d'aquest apartat.  
Catorze. Informe de progrés i memòria final  
1. Al llarg del període de llicència per estudis els beneficiaris presentaran en les direccions territorials d'Educació la documentació següent:  
1.1. Els qui tinguen una llicència amb durada d'un any:  
Durant el mes de gener de 1995, un informe de progrés sobre el treball desenvolupat fins aquesta data o sobre els estudis realitzats, aquests mitjançant el certificat acreditatiu d'estar matriculat al curs per al qual sol·licità la llicència, segons el model de l'annex VI.  
Una vegada presentada aquesta documentació, les direccions territorials d'Educació, mitjançant la Unitat d'Inspecció Educativa, comunicaran al Servei de Formació del Professorat el compliment del que se sol·licita en aquest apartat.  
2. A l'acabament del període de llicències per estudis el beneficiari presentarà a la Direcció General d'Ordenació i Innovació Educativa la documentació següent:  
Una memòria global del treball desenvolupat o certificat acadèmic dels estudis realitzats, en el termini improrrogable d'un mes.   
La Conselleria d'Educació i Ciència podrà disposar de les memòries d'acord amb la legislació vigent sobre la propietat intel·lectual.  
Quinze. Situació administrativa dels seleccionats  
La llicència per estudis no modifica la condició d'activitat del funcionari, que continua subjecte als deures i les responsabilitats propis de la seua situació.  
D'acord amb l'article 72 de la Llei de Funcionaris Civils de l'Estat, el professorat seleccionat rebrà els emoluments corresponents a les retribucions bàsiques, segons l'article 23.2. de la Llei 30/1984, de Mesures per a la Reforma de la Funció Pública.  
Setze. Certificacions  
La Conselleria d'Educació i Ciència, una vegada entregada la memòria final, certificarà la participació del professorat seleccionat indicant la modalitat per la qual ha estat admés.  
Disset. Obligacions dels seleccionats  
L'incompliment de les condicions previstes en aquesta ordre podrà motivar la rescissió de la llicència per estudis i l'obertura del procediment disciplinari corresponent.  
DISPOSICIONS FINALS  
   
Primera  
S'autoritzen les direccions generals d'Ordenació i Innovació Educativa i de Personal, en l'àmbit de les seues competències, a dictar les instruccions necessàries per al desenvolupament d'aquesta ordre. És competència de la Direcció General de Personal resoldre aquesta convocatòria.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 28 de març de 1994  
El conseller d'Educació i Ciència,  
JOAN ROMERO I GONZÁLEZ


Còpia Permalink ELI